ננדו דה קולו

ננדו דה קולו (בצרפתית: Nando de Colo; נולד ב-23 ביוני 1987) הוא כדורסלן צרפתי המשחק בעמדות הקלע והרכז בוילרבאן מליגת העל הצרפתית ומהיורוליג. מאז שנת 2009 חבר דה קולו בנבחרת צרפת. בעונת 2015/2016 הוביל את צסק"א מוסקבה לאליפות היורוליג, תוך שהוא זוכה בפרסי ה-MVP של העונה, ה-MVP של הפיינל פור ופרס אלפונסו פורד (מלך הסלים). בעונת 2019 זכה באליפות יורוליג נוספת. דה קולו נולד בסנט-קתרין-לס-אראס שבמחוז פה-דה-קאלה, צרפת, לזוג הורים ממוצא פורטוגלי. בעונת 2004/2005 החל לשחק בקבוצת הנערים של מועדון שולה באסקט, ובעונת 2006/2007 עבר לקבוצת הבוגרים שלה מליגת העל הצרפתית. בעונת 2007/2008 עזר לקבוצתו להעפיל לגמר הגביע הצרפתי, ובעונה העוקבת הגיעה שולה לגמר היורוצ'לנג'. בדראפט ה-NBA‏ 2009 נבחר דה קולו בבחירה ה-53 על ידי סן אנטוניו ספרס, אשר העדיפה שימשיך לשחק באירופה בטרם יצטרף לקבוצה. לקראת עונת 2009/2010 חתם על חוזה בולנסיה מליגת העל הספרדית, בה שיחק בשלוש העונות הבאות. בעונתו הראשונה בקבוצה זכתה ולנסיה באליפות ליגת היורוקאפ, ודה קולו נבחר לחמישיית העונה לאחר שקלע 13.6 נקודות בממוצע למשחק. ב-13 ביוני 2012 עבר דה קולו לליגת ה-NBA, כשחתם בסן אנטוניו ספרס על חוזה לשנתיים. בעונתו הראשונה בקבוצה שיחק 12.8 דקות בממוצע למשחק בלבד, לצד גארדים בכירים רבים, ביניהם טוני פארקר, דני גרין, מאנו ג'ינובילי, גארי ניל, קורי ג'וזף ופאטי מילס. באותה עונה העפילו הספרס לגמר ה-NBA, אך הפסידו למיאמי היט בתוצאה 4-3. לאורך תקופתו בסן אנטוניו שיחק לסירוגין בקבוצת הבת של הספרס מליגת הפיתוח, אוסטין טורוס, ורשם במדיה ממוצעים של 21.1 נקודות, 6.0 ריבאונדים, 6.3 אסיסטים ו-2.5 חטיפות למשחק. במהלך עונתו השנייה ב-NBA, ב-20 בפברואר 2014, נשלח בטרייד לטורונטו ראפטורס בתמורה לאוסטין דיי. ב-21 המשחקים בהם שותף עד סיום העונה קלע 3.8 נקודות בממוצע למשחק. באותה עונה זכתה סן אנטוניו, קבוצתו הקודמת, באליפות ה-NBA. ביולי 2014 חתם בצסק"א מוסקבה על חוזה לשנתיים. בעונתו הראשונה בקבוצה הפך לאחד השחקנים המובילים שלה, לצד הרכז מילוש תאודוסיץ' והסמול פורוורד סוני וימס, כשקלע 14.4 נקודות למשחק ונבחר לחמישיית העונה השנייה ביורוליג. צסק"א העפילה לשלב פיינל פור היורוליג בפעם הרביעית ברציפות, אך הפסידה לאולימפיאקוס בתוצאה 70-68 על אף יכולת טובה של דה קולו שקלע 18 נקודות. במשחק על המקום השלישי קלע דה קולו 17 נקודות, וקבוצתו ניצחה את פנרבחצ'ה בתוצאה 86-80. בעונת 2015/2016 רשם דה קולו את עונתו הטובה בקריירה, כשקלע 19.4 נקודות למשחק וזכה בפרס אלפונסו פורד, המוענק למלך הסלים של היורוליג. כמו כן זכה בפרס ה-MVP של היורוליג לאחר שהוביל את קבוצתו למאזן 22-5 לאורך שלב הבתים, שלב ה"טופ-16" ושלב שמינית הגמר, ממנו העפילה פעם נוספת לפיינל פור היורוליג. בחצי גמר היורוליג קלע דה קולו 30 נקודות והוביל את צסק"א לניצחון על לוקומוטיב קובאן בתוצאה 88-81. בגמר הליגה התמודדה צסק"א מול פנרבחצ'ה, ניצחה אותה בתוצאה 101-96 וזכתה באליפות אירופה השביעית בתולדותיה (3 ביורוליג ו-4 בגביע אירופה לאלופות). דה קולו קלע 22 נקודות במשחק הגמר, שנגרר להארכה, וזכה בפרס ה-MVP של הפיינל פור. ב-15 ביוני 2016 חתם על הארכת חוזה בצסק"א ל-3 עונות נוספות. בעונת 2019 זכה עם צסק"א באליפות יורוליג נוספת. במשחק חצי הגמר מול ריאל מדריד קלע דה קולו 23 נקודות, ובמשחק הגמר מול אנאדולו אפס קלע 15 נקודות. ב-18 ביוני 2019 הודיע על סיום תקופתו בצסק"א מוסקבה. ב-6 ביולי 2019 חתם דה קולו על חוזה לשנתיים בפנרחבצ'ה. בשנת 2009 הצטרף דה קולו לנבחרת צרפת הבוגרת, כשלקח חלק ביורובאסקט 2009. ביורובאסקט 2011 זכה עם נבחרתו במדליית הכסף וביורובאסקט 2013 זכה במדליית הזהב. ביורובאסקט 2015 רשם ממוצעים של 13.1 נקודות, 5.2 ריבאונדים ו-3.7 אסיסטים, ונבחר לחמישיית הטורניר לאחר שהוביל את צרפת לזכייה במדליית הארד. כמו כן שיחק דה קולו עם נבחרתו באליפות העולם בכדורסל 2010, ובאולימפיאדת לונדון (2012) בה סיימה צרפת במקום השישי. באולימפיאדת ריו דה ז'ניירו (2016) חזר דה קולו ללבוש את מדי הנבחרת שסיימה שוב במקום השישי, לאחר שהפסידה לנבחרת ספרד בשלב רבע הגמר. דה קולו הוביל את קלעי קבוצתו לאורך הטורניר עם 14.7 נקודות בממוצע למשחק. בטורניר גביע העולם בכדורסל 2019 הוביל את צרפת לזכייה במדליית הארד, עם 16.5 נקודות בממוצע למשחק. מדיה וקבצים בנושא ננדו דה קולו בוויקישיתוף ננדו דה קולו, ברשת החברתית פייסבוק ננדו דה קולו, ברשת החברתית אקס (טוויטר) ננדו דה קולו, ברשת החברתית אינסטגרם פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN פרופיל, באתר היורוליג פרופיל, באתר ליגת העל הספרדית בכדורסל (בספרדית) רשימת הנבחרים בדראפט 2009, באתר basketball-reference.com דה קולו חותם בולנסיה, באתר sportando.com,‏ 13 ביולי 2009 סטטיסטיקות הקריירה של דה קולו באירופה, באתר הרשמי של היורוליג דה קולו חותם בסן אנטוניו, באתר insidehoops.com,‏ 13 ביולי 2012 סגל סן אנטוניו ספרס לעונת 2012/2013, באתר basketball-reference.com סטטיסטיקות הקריירה של דה קולו בליגת הפיתוח, באתר basketball-reference.com דה קולו נשלח בטרייד לטורונטו ראפטורס, בESPN,‏ 21 בפברואר 2014 סטטיסטיקות הקריירה של דה קולו ב-NBA, באתר basketball-reference.com דה קולו חותם בצסק"א מוסקבה, באתר הרשמי של היורוליג, 9 ביולי 2014 נתוני המשחק בין צסק"א לאולימפיאקוס, באתר הרשמי של היורוליג נתוני המשחק בין צסק"א לפנרבחצ'ה, באתר הרשמי של היורוליג צסק"א מנצחת את פנרבחצ'ה וזוכה באליפות היורוליג, באתר הרשמי של היורוליג דה קולו חותם על הארכת חוזה בצסק"א מוסקבה, באתר הרשמי של הקבוצה, 15 ביוני 2016 אחרי חמש עונות ושני גביעי יורוליג: ננדו דה קולו עוזב את צסק"א מוסקבה, באתר וואלה, 18 ביוני 2019 מעבר ענק: ננדו דה קולו חתם בפנרבחצ'ה, באתר ערוץ הספורט, 6 ביולי 2019 הסטטיסטיקות של דה קולו ביורובאסקט 2015, באתר הרשמי של הטורניר דף השחקן, באתר הרשמי של הטורניר פרופיל בגביע העולם 2019, באתר פיב"א